khistorydata/jeongjo-sjw-relations huggingface dataset:
정조 10년
趙興鎭。以禮曹言啓曰。惠慶宮服制改磨鍊收議草記。傳曰。二十六日公除時除服。恐合補編所載受敎。更以此意。問于大臣以啓事。命下矣。卽爲發遣郞廳。問議于大臣。則議政府領議政臣鄭存謙。領敦寧府事臣洪樂性。行判中樞府事臣李福源。行判中樞府事臣金熤。以爲。有受服然後有除服。惠慶宮服制。初以大功磨鍊。以此計日。則公除在於二十二日。儀曹方請以小功改磨鍊。以此計日。則當自改受服之日。計而除之。今若以二十六日除服。則恐與朞服公除。無以別也。若以爲功制之限已過。朔望之期尙遠。以殿下公除日同除爲是。則輕服之從重服成服。雖不計日。而至於除服。自有月數。輕重同除。禮無可據。伏見補編所載受敎。有今不可追服。只除服擧行之敎。而其後因相臣箚。更有令尙方製進祭服之敎。臣等昧識。不敢僭議。伏惟上裁云。領中樞府事臣金尙喆。病不獻議云。行判中樞府事臣徐命善。方在待勘中。不得獻議云。大臣之議如此。敢啓。傳曰。今番服制。無論朞功緦。當初皆以同日公除磨鍊。而云是補編受敎。更令問議。志蓋以是耳。觀此諸大臣獻議。諸說示通。自卿曹論理。指一草記。可也。
정조 10년
李祖承。以禮曹言啓曰。取考戊申謄錄及喪禮補編。則殿下朞服中宗廟社稷永禧殿親祭行禮。常時服色。而出還宮時服色。自上翼善冠黑圓領袍玉帶。百官黑團領品帶。前後部皷吹。竝不陳矣。今亦以此磨鍊。而景慕宮行禮及出還宮時服色與百官服色。一體依此磨鍊施行。何如。傳曰。允。參班時則百官當用。何服乎。指一草記。至於出還宮爵。則自上旣着無揚黑圓領袍。則百官亦當去胸褙品帶。着無揚黑團領。往在癸未年勅行。自上黑圓領袍用無揚。伊時百官。以去胸褙。無揚參班。予所目覩。受敎在壬申。服着在癸未。論以從後遵行之意。上服無揚。則群下亦當從上服。此一款。更爲詳考論理草記。可也。
정조 10년
趙興鎭。以禮曹言啓曰。取考喪禮補編。則小喪則殿下公除後。大中小祀行祭如常。私家停祭。見受敎條云。受敎條則無小喪擧論之事。而公除後。大中小祀行祭如常。則私家行祭。似當隨而許之。而旣無明的可據之文。臣曹不敢擅便。上裁。何如。傳曰。問于大臣儒臣以啓事。命下矣。卽爲發遣郞廳。問議于時原任大臣及儒臣。則議政府領議政臣鄭存謙。以爲。補編受敎曰。士庶之不敢葬祭。國之祀典。停止故也。國之祀典。旣行無可禁。今於公除後。國家大中小祀。如儀行之。則私家行祭。似在勿禁。而朝家行之。則士夫家。亦無不可行者。然似亦當殺於常時云者。卽先正之論。今亦倣此行之。恐似爲宜。而以臣蒙陋之見。不敢質言。伏惟上裁云。領中樞府事臣金尙喆。病不獻議云。行判中樞府事臣徐命善。方在待勘中。不得獻議云。領敦寧府事臣洪樂性。以爲。補編所載公除後行祭如常。卽專言國家祀典。而私家停祭。雖無明的可據之文。第謹按補編中受敎附錄條。則禮曹啓辭以爲。取考戊申謄錄。則士大夫家葬祭。竝於卒哭後許行云云。此恐當爲今日援據之例矣。然臣素昧禮學。不敢質言仰對。伏惟上裁云。行判中樞府事臣李福源。以爲。公除後私家行祭當否。有收議之命。而國典及先儒禮說。未有端的可據。考諸戊申已例。則卒哭前停大中小祀。而私家忌祭祥禫。特許行之。今則公家旣行大中小祀。私祭許行。似無未安。以士夫家通行之例言之。則朞服葬前。不行時祀。而行墓祭忌祭。至於祥禫。雖是吉祭。有喪服變除之節。異於純吉。亦皆行之。但祭儀饌品。皆從減殺。今亦準此行之。恐有得於公私輕重之間。士庶未受服者。又當不在此例。而臣本昧禮。不敢質爲之說。伏惟上裁云。行判中樞府事臣金熤。以爲。禮曰服除而后殷祭。禮也。是國恤時私祭之謂也。以此準之。則國恤脫衰後。始可行私祭。而補編受敎條。以國恤卒哭後。行私家練祥載錄。是或以凡喪制。葬後則有變節。故卒哭以後國家祀享。如儀行之。則私家行祭。亦宜在勿禁之科耶。然而小喪則公除後。大中小祀。行祭如常。在於補編戒令條小註。而私祭行否。不爲擧論。儀曹所以眩於擧行。有此稟裁者。蓋以此耳。以臣淺識。有不敢率爾臆對。第念公除。是朝家公除。非臣民之公除也。朝家已公除矣。祀典至重。行之如常。固禮也。臣民無公除矣。恐不可以朝家之公除。而遽爾行私祭也。今若以國恤卒哭後。許行私祭。推以例之於小喪公除之後。則原之古禮。旣無義意。參以邦禮。亦涉未安。伏惟上裁云。贊善臣金履安。以以。臣於日昨收議之見及也。敢以區區私義。不得仰對之意。有所附陳。伏想已蒙照察矣。不意玆者。又以公除後。私家祭祀許行當否。有此下詢。顧臣迷執。有不容隨時變改。終不敢開口。數日之間。再使王人虛辱。伏地悚息。恭俟嚴誅而已云。前持平臣閔彝顯。以爲。日月易徂。王世子成服。倏焉以過。北望號隕。但有涕淚。卽者禮官。以公除後。私家行祭當否。承命來問。而臣從前特詢之下。旣不得冒昧仰對。則今何敢妄有論列乎。每勤王人虛辱。只自惶恐俟譴而已云。諮議臣曺霖。以爲。臣於日前。不勝驚惶痛隕。趨進闕下哭班。而痰病猝發。咫尺天陛。不得趨謁。徑尋鄕路。兢惶俟罪。又蒙禮官收議之命。魂驚神悸。隕越罔措。竊伏念。公除後。國家旣行大中小祀。則私家行祭。亦似許行。而臣以蒙陋之識。前此屢承此命。不敢越分獻議。虛辱隆命。惶恐伏地戰慄而已云。時原任大臣儒臣之議如此。敢啓。傳曰。知道。僉議無甚異同。而李判府議。則以祭儀饌品。皆從減殺爲言。金判府議。則以臣民無公除。不可遽行私祭爲言。若減若停之間。俱無別白可執之蝓。更令郞官問議金奉朝賀草記。觀此諮議曺霖獻議。日前哭班。赴闕下云。而政院初不稟啓。未卽敦召。已可期有欠敬禮。況儒臣入城。例以去就措語啓稟。則今番無端闕却之。以此以彼。難免溺職之失。其時承旨。爲先從重推考。可也。
정조 10년
丙午五月二十三日午時。上御重熙堂。承旨入侍時。右副承旨李祖承。假注書金祖淳。記事官李崑秀尹行任。原任直提學徐有防。二直提學朴祐源。檢校直閣徐鼎修。原任直閣鄭東浚。以次進伏訖。上曰。俄於魂宮。聞看審時說話於許晪。則車學模年雖老。上下山坂。步屧如飛。山論亦甚鍊熟。朴大良則以車學模爲師表。故學模發論。則不敢讚一辭於其間云。而甲坐。諸議皆如前讚美。獨辛喜泰。以爲同氣偏有欠。艮坐。辛喜泰則稱爲大吉地。車學模曰。可東可西。栗洞。車辛諸地師。莫不交口稱讚。以爲大好大吉。若求同氣之繁衍。則捨此而尤無可求處云。至曰。如此好處。何故捨之。冒炎熱踏遍諸山乎。與錦城尉爭詰云矣。有防曰。孔德里則。何如云乎。上曰。數千戶大村。隔屋連墻。猝難遷動。且所謂云云處。亦不足擧論。故錦城尉。以爲。無面回去。明日更爲遍觀。昏後復命計云矣。命退。諸臣以次退出。
정조 10년
丙午五月二十三日申時。上御重熙堂。右副承旨入侍時。右副承旨李祖承。假注書金祖淳。記事官李崑秀尹行任。原任直提學徐有防。二直提學朴祐源。檢校直閣徐鼎修。原任直閣鄭東浚。以次進伏訖。上曰。禮葬都監堂上入侍。賤臣承命出。與徐有寧偕入進伏。上曰。墓所尙未決定。似此罔措之心。何可盡諭。卿試往東郊如樊里淸涼里鍾巖燕尾亭等處看審。每看一處後。略錄山論。送于同副處。可矣。有寧曰。墓所之至今未定。其爲悲遑罔措。當如何哉。下敎旣如此。臣當往審諸處。而第其中亦有曾所熟見處矣。今雖遍求合意之地。決難得如栗木洞者。栗木洞。可謂畫不得之地也。諸地官讚美之說。姑捨。雖以臣輩凡眼見之。可知其極吉極穩。無一分可欠之處。則何必因云云之說。有所撓改耶。上曰。雖以栗木洞完定。亦不可無預差耳。馬則騎驛馬。飯則私持。可矣。有寧承命退去。上曰。同副承旨入侍。出榻敎賤臣承命出。與同副承旨徐龍輔入伏。命書榻敎曰。惠慶宮進服加味蔘橘飮。自今日停止。上曰。俄以諸處看審後。山論入送於承旨許之意。有所下敎於都監堂上者。山論如來到。卽爲微稟。而地官則金喜慶李命求二人帶往。而方外地師。又爲率去之意。更卽傳之。好矣。仍命退。諸臣以次退出。
정조 10년
丙午五月二十三日酉時。上親臨魂宮。都監堂郞入侍時。行左承旨金思穆。事變假注書李相璜。記注官金健修。魂宮都監堂上徐有隣。郞廳尹㬦。戶曹郞廳洪元燮。鑄成所郞廳洪義榮。以次進伏訖。司僕提調徐有隣所啓。仗馬諸具。今方裹黑。而或値間間從吉之時。則不無掣肘之端。不可不一番稟定。故適因言端。敢此仰達矣。上曰。仗馬則小駕竝除之。大駕法駕。則係是壓尊之地。自可從吉。以常時所用鞍子用之。可也。出擧條有隣曰。陵幸時御坐法鞍。亦當裹黑。而鹿皮水牛皮鞍匣等屬。似不必盡裹。何以爲之乎。上曰。何必裹。黑韉用黑氊。月乃則只三望黑漆。餘皆仍用。蓑籠匣則從吉間權去。可也。出擧條上曰。儀仗。何以爲之云耶。有隣曰。日前聞前禮判之言。丁丑度支謄錄。有大殿大王大妃殿儀仗改裹物力上下之事。而補編受敎條。孝昭殿練祭後。敎曰。儀仗三年內。靑紅蓋。鳳雀扇用素。其餘勿裹事。定式。載於補編爲敎矣。今若從後施行。取以傍照。則儀仗中靑蓋。仍用紅蓋。鳳雀扇用黑。其餘似在勿裹中。故欲以此草記。請上裁云矣。似因遞職而未果矣。上曰。法駕大駕。用於展拜時從吉。小駕則除非爲所重從吉外。去紅蓋及紅質扇。其餘儀仗。勿裹之意。分付。可也。出擧條上命退。諸臣以次退出。
정조 10년
行都承旨沈豐之坐。行左承旨金思穆魂宮直。右承旨李時秀坐直。左副承旨趙興鎭坐。右副承旨李祖承坐。同副承旨徐龍輔坐直。注書金孝建仕一員未差。假注書金祖淳仕直。事變假注書李相璜魂宮直。
정조 10년
傳于徐龍輔曰。諸承旨與時原任大臣閣臣看山都監堂上以下入侍。
정조 10년
三都監都提調前望單子入之。領敦寧洪樂性落點。
정조 10년
徐龍輔。以魂宮都監都提調意啓曰。本都監堂上尹蓍東。時無職名。令該曹口傳付軍職。使之察任。何如。傳曰。允。
정조 10년
徐龍輔。以禮葬都監都提調意啓曰。本都監郞廳工曹正郞李海敷減下代。衛率朴綏源差下。使之察任。何如。傳曰。允。墓所都監郞廳中。緊司二員減下。其代以洪守榮金持默差下。可也。
정조 10년
兵曹口傳政事。司直尹蓍東單付。
정조 10년
徐龍輔。以禮葬都監都提調意啓曰。前頭發靷時。輪轝預先排設。而道路門戶。長短廣狹。必須詳審尺量。然後輪轝所入之數及肩轝出入便否。可以磨鍊造作矣。都監堂上郎廳。率事知匠手。進詣看審。何如。傳曰。看審後本都監堂上與郞官。登對以稟。可也。
정조 10년
徐龍輔。以景慕宮提調意啓曰。今月十六日太常櫻桃薦新時。宮苑櫻桃。未及爛熟。姑待朔日薦新事。已爲草記。而卽今案山櫻桃。經雨之後。爛熟太過。若待苑櫻薦新後進上。則將有味傷蒂落之慮。故不得已案山櫻桃。爲先進上之意。敢啓。傳曰。知道。今日薦新後捧入。
정조 10년
李時秀。以禮曹言啓曰。私家停祭事。收議草記。傳曰。知道。僉議無甚異同。而李判府議。則以祭儀饌品。皆從減殺爲言。金判府議。則以臣民無公除。不可遽行私祭爲言。若減若停之間。俱無別白可執之例。更令郞官問議金奉朝賀草記事。命下矣。卽爲發遣郞廳問議。則奉朝賀金致仁。以爲。方在疾病危篤。飾巾垂盡之中。無以考據獻議。惶悚云矣。敢啓。傳曰。卿等論理草記。可也。
정조 10년
徐龍輔。以禮曹言啓曰。私家停祭事。收議草記。傳曰。卿等論理草記。可也事。命下矣。今番喪禮。槪依戊申之例。而私家葬祭之許行於卒哭後。卽是戊申謄錄。則固當依此遵行。然補編受敎。係是後來定制。故窆葬一款。已自公除前許之。停祭與否。亦當一從補編施行矣。謹稽補編戒令條有曰。小祥則殿下公除後行祭如常。又曰。私家停祭。見受敎條云云。而取考受敎條。則只論卒哭後許行私祭之節。而不及於小喪公除後之許行與否。雖不敢知旨意之何居。而反覆參互。則私祭之許與不許。似係於大中小祀之行與不行。只論其卒哭後許行之節。而不及小喪者。豈不以大中小祀之行。在於卒哭之後。則私祭之許行。亦在於卒哭之後。在於公除之後。則私祭之許行。亦當在於公除之後。雖不竝擧而明言。足可擧彼而包此也耶。且考壬申受敎。則因禮曹所啓。士大夫家葬祭。依辛未年例。公祭後許行。此亦旣非傍照之一端乎。至若祭儀饌品之減殺。雖在在下知例家之酌量行之而已。有非朝家之所可指揮矣。臣等謏見。不出於此而已。非能博考廣引。有不敢質言仰對。上裁。何如。傳曰。依議施行。可也。
정조 10년
徐龍輔。以禮曹言啓曰。惠慶宮服制公除。收議草記。傳曰。今番服制。無論朞功緦。當初皆以同日公除磨鍊。而云是補編受敎。更令問議者。蓋以是耳。觀此諸大臣獻議。諸說亦通。自卿曹論理。指一草記。可也事。命下矣。當初內殿公除。竝以殿下公除二十六日。同爲磨鍊者。考據戊申謄錄。而其後因承宣所啓。以壬申年例。隨服輕重。各爲公除。原單子中改付標以入矣。謹按喪禮補編。丁丑受敎條有曰。所謂公除。卽國君之公除。非諸臣之公除也。今番禮曹百官公除磨鍊。其涉不察。當該禮官從重推考。此後公除。一從上服事。定式施行事。載錄矣。竊念公除一節。卽是以公而除之之義也。補編所載。雖無上下通用之敎。而戊申謄錄之同日磨鍊。恐亦不無意義。惠慶宮公除。以殿下公除日。同爲擧行。似合事宜。而臣曹不敢擅便。上裁。何如。傳曰。依議施行。可也。
정조 10년
徐龍輔。以禮曹言啓曰。今此王世子喪公除後輦輿日傘事草記。傳曰。允。輦輿用黑色。則日傘之獨用紅色。大有逕庭。且聞度支謄錄。戊申年。以冒緞載錄云。可知其易色。雖以五禮儀言之。諸臣喪臨吊。或擧哀之時。以繖扇用靑爲定。則今此草記。未知當然。更爲指一稟處事。命下矣。補編及本曹謄錄。只有輦輿裹黑之文。日傘不爲擧論。而取考度支謄錄。則戊申十一月日傘次。果以冒緞進排。其後連用冒緞。而至己酉十二月。始以紅色進排。則日傘易色。明的無疑。五禮儀亦有繖扇用靑之例。朞制前日傘。依戊申年例。以冒緞易色。恐合事宜。以此知委擧行。何如。傳曰。允。
정조 10년
李時秀。以兵曹言啓曰。挾輦軍及前排服色。公除後似當有變改之節。故取考戊申謄錢。則挾輦軍。以黑頭巾。黑號衣磨鍊。前排。初無擧論之事。更考喪禮補編。則戊寅傳敎中。有挾輦前排齊衰三年。則練前白巾白衣。練後黑巾淺淡服。朞年喪以下如常事。下敎矣。今番。何以爲之乎。敢稟。傳曰。挾輦軍服色黑號衣。聞自該營已造備當依此爲之。至於前排軍。雖有戊寅傳敎。更有伊後定式。無論公除前後。係是軍容。亦必變改。以此意分付。至於槍劍軍。元服色快子。挾袖外。只去紅號衣事。已令分付。亦爲依此擧行。可也。傳曰。展拜及親祭時出還宮時行禮時服色。凡擧動服色。已自禮曹考例草記。使之依此施行。侍衛諸臣服色。亦當倣用戊申年例擧行。詳考指一草記後知委事。分付兵曹。
정조 10년
李時秀。以兵曹言啓曰。上番騎兵點考。例於二十五日爲之。而公除前不得擧行。以二十七日退行之意。敢啓。傳曰。知道。
정조 10년
傳于徐龍輔曰。禮房承旨入侍。
정조 10년
傳于李祖承曰。魂宮都監堂郞禮葬都監堂郞入侍。
정조 10년
傳于李祖承曰。時原任大臣墓所都監堂上入侍。
정조 10년
傳于徐龍輔曰。魂宮都監堂郞墓所都監堂上入侍。
정조 10년
李祖承。以長生殿都提調意啓曰。取考戊申壬申兩年謄錄。則外梓室合木後着漆。皆以三十度爲限矣。今番則。何以爲之。敢稟。傳曰。依壬申年例爲之。可也。
정조 10년
李祖承。以魂宮都監都提調意啓曰。魂宮修理時。郞廳監造官住接處所。以慶熙宮內司僕爲之之意。敢啓。傳曰。知道。
정조 10년
李祖承。以魂宮都監都提調意啓曰。魂宮正堂以下修理始役吉日。令日官推擇。則今月二十九日卯時爲吉云。以此日時擧行。而堂上往來看檢。郞廳監造官。輸回入直。何如。傳曰。允。
정조 10년
李祖承。以墓所都監都提調意啓曰。本都監郞廳中緊司二員減下。其代以洪守榮金持默差下事。命下矣。造成所郞廳。司䆃寺僉正鄭扞減下。其代以洪守榮差下。大浮石所郞廳。司僕寺主簿沈原之減下。其代以金持默差下。而時無職名。令該曹口傳付軍職。使之察任。何如。傳曰。允。大浮石所。旣命勿設。他色中啓下。可也。
정조 10년
兵曹口傳政事。副司果金持默洪守榮竝單付。
정조 10년
李祖承。以墓所都監都提調意啓曰。本都監郞廳洪守榮金持默分房啓下。令該曹口傳付軍職草記批旨內。大浮石所。旣命勿設。他色中啓下事。命下矣。造成所郞廳副司果金持默塡差。三物所郞廳副司果洪守榮塡差。補土所郞廳李秉喆減下。其代兵曹正郞許晪塡差。使之察任。何如。傳曰。允。
정조 10년
李祖承。以墓所都監都提調意啓曰。旣接本都監郞廳許琠所報。則泰陵左邊壬坐。康陵左邊甲坐之地。來龍結穴。局勢朝案。龍節水法。俱極完美。比前日所看諸處。似是尤勝。萬萬多幸。今方更審局內諸處云矣。敢啓。傳曰。比前日所看諸處。似勝云爾。則比栗洞豆浦優劣。未知何居。以此意更爲詳問。待其回報。墓所堂上一員進詣。看審形止。爲先馳啓。可也。
정조 10년
李祖承。以墓所都監都提調意啓曰。卽接郞廳許晪所報。則以爲。俄於泰陵康陵局內。更爲詳審。壬坐甲坐兩處之外。更無可占。故仍與諸地師。轉詣七陵局內。遍審自前云云處。則惠陵左崗庚坐一處實爲合格。卽穆陵舊封處云。此外更無看審處。今方還詣泰陵云矣。敢啓。傳曰。知道。
정조 10년
李祖承。以墓所都監都提調意啓曰。三都監所用米布。就壬申年例酌量磨鍊。別單開錄以入之意。敢啓。傳曰。知道。
정조 10년
趙興鎭。以兵曹言啓曰。傳曰。展拜及親祭時出還宮時行禮時服色。凡擧動服色。已自禮曹考例草記。使之依此施行。侍衛諸臣服色。亦當倣用戊申年例擧行。詳考指一草記後知委事。分付兵曹事。命下矣。取考戊申前例。則陵幸出還宮時。自上旣御黲袍戎服。則侍衛諸臣黑笠黑天翼虎鬚笠飾事。自本曹草記。而以去笠飾事。下批矣。壬申受敎有曰。戎服動駕時服色。以無揚黑紗帖裏。靑帶則仍用。存笠飾玉鷺只去羽。而諸臣戎服。虎鬚仍用。常時只除揷羽。於朞服則戎服。依戊申年例。用黲袍黑笠黑帶。百官服與公服同爲敎矣。百官服卽戎服。而與公服同。則乃是常時所着也。又受敎曰。城內動駕諸臣服色。宜仍舊。而堂下官。依溫幸時例。用黑祿靑衣虎鬚。掖庭人黃草笠虎鬚。用祿靑衣事。載錄矣。若以前後受敎奉覽。則毋論陵所城內。凡於動駕時。宜用常時所着戎服。竝俱笠飾。只堂下勿着紅衣。而今旣有倣用戊申年例之命。此後動駕時。侍衛諸臣。以黑笠黑天翼。去笠飾事。磨鍊。知委計料。而竊有區區迷見。夫笠飾虎鬚。非爲觀美。用壯軍威。則旣佩華飾之筒箇。獨除銀鐵之笠飾。似無義意。且別其品級之不同。無異金玉之懸圈。故壬申受敎之命存笠飾者。蓋欲釐正戊申未遑之制也。臣意則服色用戊申之已例。笠飾遵壬申之受敎。亦合事宜。至於笠子。則去其紅色。代以黑綠。恐或無妨。而自下不得擅便。惶恐敢啓。傳曰。知道。問議大臣。草記。可也。
정조 10년
趙興鎭。以兵曹言啓曰。扈輦隊所着服色。紅衣紅巾。而今則輦輿玉轎。以黑色裹之。則正輦陪玉轎陪燈籠軍服色。亦當一例擧行。卽爲造給事。分付該曹。何如。傳曰。允。
정조 10년
丙午五月二十五日辰時。上御瑤華堂。魂宮承旨與禮葬都監堂郞。魂宮都監堂郞。墓所都監堂上入侍時。行左承旨金思穆。事變假注書李相璜。記注官金健修。魂宮都監堂上徐有隣。郞廳洪元燮。禮葬都監堂上李在簡。郞廳李遠培。墓所都監堂上徐有寧。以次進伏訖。上曰。愍懷墓圖形入之。又敎曰。慶熙宮圖形入之。賤臣承命出持入。上仍命書傳敎曰。魂宮。以慶熙宮泰寧門內正堂爲之。移安廳。爲善堂爲之。水剌間及都薛里中官以下守僕別監等入接處。以泰寧門章德門行閣爲之。享官忠義。同接於藝文館。典祀廳。以禁軍廳爲之。安香廳及獻官入接處。以香室爲之。諸執事。入接於排設房。上曰。聞卿等之言。則豆浦近處民戶之當毁者。不過數百云。而予則猶以謂。當此窮夏。使數百村民。蕩析離居。毁撤藩屋。靡所止泊者。思之矜惻。雖勝於豆浦者。予豈忍强占。使民失所乎。昨日送宣傳官。使之慰諭浦民。則甕幕近處民人輩。百十爲群。所見遑遑。豆浦則男女相聚。奔走栖遑云。若使慰諭之擧。遲了一日。則村民輩驚擾奔波。必不能安着睡矣。且聞墓所若以豆浦占定。則民戶之當撤毁者。小不下數千家云。予豈忍爲是。明源曰。豆浦之爲山。體勢甚佳。形局相合。比諸向來十餘處。可謂稍勝矣。然而殿下軫念民憂。以不欲撤毁民舍爲敎。則占用非所可論。而我殿下曲察之仁。臣誠欽仰萬萬矣。上敎于有寧曰。往十里所看處。則果何如。有寧曰。朴尙安則以爲。龍虎局勢。大有可觀。而金喜敬李命求。則所見與尙安頗相反矣。上曰。卿則先爲退去。知委看山諸人。使之隨見隨報。可也。有寧承命先退。上曰。凡事宜採輿人之誦。而栗洞則輿誦。聞頗洽然矣。康陵近麓。泰陵左岡。聞亦可用。而此則非但程途稍遠。且十岡展拜之後。日力難以歷臨。若用栗洞。則路甚便近。一年一幸。亦甚不難。況此局。未必不如康泰陵餘局者乎。以栗洞完定。似好矣。上曰。日官金喜敬池日賓。使之入來。喜敬日賓進伏。上曰。若以栗洞爲定。則始役擇日。何日爲吉乎。日賓曰。五月則二十九日大吉。六月則初二日爲吉矣。有隣曰。魂宮以慶熙宮泰寧門內正堂爲之事。命下矣。魂宮修理。當自都監擧行。而至於爲善堂頹圮處修補之役。使度支擧行。何如。上曰。依爲之。出擧條有隣曰。魂宮所排書案硯匣書鎭硯滴等物。例自都監造成進排矣。上曰。當內下。勿爲新造。可也。出擧條在簡曰。服玩函。今當內入。此後草圖書。亦當次第陪進。門路當以通化門擧行乎。上曰。依爲之。出擧條在簡曰。櫃函造作時。不用椴板。代以松木。用純漆。不用骨灰。已成規例。載在儀軌。今番亦依此擧行。何如。上曰。依爲之。在簡曰。表石陰記。取考謄錄。則丙申有依前定式。草圖書書入之命。戊申則表石前後面規式。自都監別單書入矣。今番則何以爲之乎。上曰。今番別單書入。可也。出擧條明源曰。石物皆以私儲取用。則大浮石所。其在省費之道。自當除減。而至於丁字閣圓柱礎石。勢難求得云。以小浮石所。浮出。何如。上曰。依爲之。該所旣不分設。郞廳亦爲減下。可也。上命書傳敎曰。以今經費匱竭。當此都監鉅役。言念至此。可謂罔涯。雖有一二種內下者。豈足以補國用。謹遵列朝故事。以內儲天銀五百兩。下都監。仍令都監知予此意。從便補用於墓役。又命書傳敎曰。亞將中時帶摠管人改差。上曰。同副承旨牌招。出榻敎上曰。左副承旨入侍。出榻敎上命退。諸臣以次退出。
정조 10년
丙午五月二十五日巳時。上御重熙堂。禮房承旨入侍時。同副承旨徐龍輔。假注書金祖淳。記事官李崑秀尹行任。原任直提學徐有防。二直提學朴祐源。檢校直閣徐鼎修。原任直閣鄭東浚金載瓚。以次進伏訖。上曰。栗木洞外。康泰陵近處。有好地云。而此則雖東七陵行幸時。難以歷見耳。有防等曰。元陵行幸。歷臨則。好矣。上曰。元陵動駕時。雖曉發。每値日暮。植炬還宮。何以歷入乎。此處破計之外。無他策耳。上曰。下番今朝往長生殿乎。行任曰。然矣。上曰。外梓室木品。何如。行任曰。色黃而理密。果極品矣。上曰。堂上徐浩修外。皆進參乎。行任曰。然矣。上曰。雨澤欠閟。諸邑農形。何如云耶。有防曰。山邑則稍勝。黍粟無慮。野邑方顒俟甘霖云矣。上曰。聞禮葬都監堂郞入來云。何堂郞。因何事入來乎。賤臣承命出。回奏曰。堂上李在簡。郞廳李遠培尹行醇。以輪輿道路看審次。入來云矣。上曰。看審後留待。賤臣承命出傳。上曰。唐家事。聞承旨言。丁酉八月。自延福殿移奉於彰義宮舊廟云。以此下敎。分付于魂宮都監郞廳洪元燮。賤臣承命出傳。上曰。左副承旨入侍。賤臣承命出。與趙興鎭入伏。上曰。軍門大將。去玉鷺。只附鐙子云。此則甚無意義。圈子旣不易金玉。則玉鷺。何必去之耶。此則不可不一番知委矣。有防等曰。大將戰服後無玉鷺。則與校卒當無異矣。上曰。金奉朝賀病患。何如云耶。以書啓觀之。似未瘳矣。命退。諸臣以次退出。
정조 10년
丙午五月二十五日申時。上御瑤華堂。魂宮承旨都監堂上時原任大臣閣臣入侍時。行左承旨金思穆。右副承旨李祖承。假注書金祖淳。事變假注書李相璜。記事官李崑秀尹行任。原任直提學徐有防。檢校直閣徐鼎修。原任直閣鄭東俊金載瓚。領議政鄭存謙。領敦寧洪樂性。判府事李福源金熤。魂宮都監堂上徐有隣。墓所都監堂上朴明源。以次進伏訖。上敎于明源曰。許晪。今幾還來乎。明源曰。晪於惠陵近處。得占一處。今方還至泰陵。姑留觀山云矣。上曰。外梓室之於內梓室。四廣空隙。幾至一寸云。廣空處。受風可慮。何以則可無空隙耶。予意則隅板外天板。亦不合木。實板補空後。合天板。似好矣。錦城尉之見。何如。明源曰。若如是。則隧道奉安時。似有狹小之慮矣。大臣旣入侍。下詢。好矣。存謙曰。錦城尉之言。是矣。隧道誠有狹小之慮矣。熤曰。國制與私家有異。隧道奉安之際。若狹小緊合。則誠難矣。上曰。柩衣欲挾纊。卿等之意。何如。五重如太厚。則只用四重。亦無妨耶。樂性曰。轆轤之用。亦有已例。輪帶板奉轆轤以下。柩衣厚薄。則隨隧道廣狹。亦似無妨矣。存謙曰。因兵曹草記。侍衛諸臣服色。有問議之命矣。諸臣戎服。當從上服。自上御白袍時。諸臣當服白布天翼。御黲袍時。諸臣亦當服靑天翼。而笠飾則依戊申前例去之。似宜矣。樂性福源熤等奏曰。臣等之意。與領相同矣。上曰。卿等之言。儘好。而以靑白兩色。隨時脫着。則易致紛拏。太欠簡便。考之禮制。黲亦素色。以靑天翼。通用於城內外動駕時侍衛。而笠飾去之。可也。存謙曰。動駕時。自上所御玉鷺。該曹旣已依前磨鍊。而至於將臣營閫等諸臣。玉鷺之當存當去。宜有指一知委之道矣。上曰。卿等之意。何如。存謙曰。玉鷺之飾。與金玉之圈無異。毋論笠與戰笠。恐不必去矣。樂性曰。笠則旣去虎鬚。玉鷺亦當竝去。而至於將臣戰笠。若無玉鷺。則恐無將卒之別。似當懸之矣。福源曰。玉鷺之存與去。笠與戰笠。恐無異同矣。熤曰。戰笠與笠不同。不必以笠之去玉鷺。而從而去之矣。上曰。依領敦寧金判府事所奏。施行。可也。出擧條上曰。入直宣傳官。使之待令。宣傳官李周鳳。不待下敎。徑入差備門。思穆曰。入侍事體。何等嚴重。而宣傳官李周鳳。未承下敎。徑先入來。誠萬萬駭然。所當重勘。而本院請推之外。無他可施之罰。何以爲之乎。上曰。公除後。拿處。可也。出擧條秉模曰。臣適以閣臣入侍。而忝在禮堂。故敢此仰達矣。俄伏見大臣擧條批旨。有侍衛服色以靑天翼通用之敎。臣非不知軫弊之聖意。而揆以從上服之義。終涉如何。毋論京外擧動及殿座。自上御白袍時。則侍衛服色。亦以白布天翼爲之。恐爲得宜矣。上曰。俄以從簡之意。雖有下敎。所奏。不無意見。依卿言施行。可也。出擧條上命退。諸臣以次退出。
정조 10년
行都承旨沈豐之魂宮直。行左承旨金思穆坐。右承旨李時秀坐直。左副承旨趙興鎭坐。右副承旨李祖承坐直。同副承旨徐龍輔坐。注書金孝建仕一員未差。假注書金祖淳仕直。事變假注書李相璜魂宮直。
정조 10년
傳于沈豐之曰。都承旨與禮曹參判入侍。
정조 10년
傳于徐龍輔曰。時原任大臣閣臣都監堂郞入侍。
정조 10년
徐龍輔。以禮葬都監都提調意啓曰。服玩函。今已造成。具內外袱以入。而明器十六種。同盛一樻。依例魚膠付貼。一體內入之意。敢啓。傳曰。知道。
정조 10년
行都承旨沈豐之坐。行左承旨金思穆魂宮直。右承旨李時秀坐。左副承旨未差。右副承旨李祖承坐直。同副承旨徐龍輔坐直。注書金孝建魂宮直一員未差。假注書金祖淳仕直。事變假注書李相璜仕。
정조 10년
王世子公除罷後。翌日問安。大殿惠慶宮中宮殿。奎章閣口傳問安。答曰。知道。
정조 10년
大殿惠慶宮中宮殿。政院玉堂朝廷二品以上六曹堂上兩司長官單子問安。答曰。知道。
정조 10년
藥房都提調洪樂性。提調金履素。副提調沈豐之啓曰。日月易邁。公除奄過。仰惟聖情益復悲傷。伏未審此時。聖體。若何。寢睡水剌之節亦何如。當此盛熱。鎭日悲擾。此時診察。不容少緩。臣等今日率諸御醫。趁早入診。詳察聖候爲宜。王大妃殿氣候。何如。惠慶宮氣候。何如。中宮殿氣候。何如。臣等無任區區伏慮。敢來問安。竝此仰稟。答曰。知道。
정조 10년
金思穆啓曰。合辭方張之時。諫院無詣臺之員。事甚未安。疏批未下外。呈告人員。倂卽牌招。何如。傳曰。允。
정조 10년
傳于李祖承曰。禮房承旨入侍。
정조 10년
傳于徐龍輔曰。承旨持公事。入侍。
정조 10년
李祖承啓曰。卽者中樞府錄事來言。判府事徐命善。自江郊轉向京畿長湍地云矣。係是大臣去就。敢啓。傳曰。卿何忍爲此尋鄕之擧。卿雖處江野。想云不堪京闕之戀。卿今捨予長往。悵惘之極。繼切嘅咄。合啓之有例無例。姑捨是。議藥之無不躬檢。已知証情之莫可容手。請診而不許。請直又不許。一則天也。二則天也。合啓之停。似在不日。以卿處地。何至遜荒至此耶。急於挽行。未暇多誥。卿須諒予悲疚之情。勿復鬧我。當日還住城外。待出場卽爲入城事。遣史官傳諭。
정조 10년
徐龍輔啓曰。修撰李彦祜。肅謝後。不爲入直。無端徑出。依定式禁推傳旨。捧入之意。敢啓。傳曰。推考。
정조 10년
傳于沈豐之曰。政事當日爲之。
정조 10년
以濟州牧使老職人抄啓事狀啓。傳于沈豐之曰。今日政下批。
정조 10년
有政。吏批。判書李命植進。參判未差。參議李集斗進。行都承旨沈豐之進。以趙時偉爲吏曹參判。李性源爲知敦寧。洪光一爲兵曹正郞。孟至大爲掌令。李基恒爲持平。
정조 10년
兵批。行判書鄭昌聖。參判未差。參議未差。參知柳誼入直進。右副承旨李祖承進。副司直單崔夢嵒。
정조 10년
傳于徐龍輔曰。左副承旨入侍。
정조 10년
傳于金思穆曰。魂宮都監堂郞入侍。
정조 10년
兵曹口傳政事。以趙圭鎭爲御營中軍。
정조 10년
李祖承啓曰。卽伏見黃海監司嚴思晩。城樓軍器修補請賞壯本。城址之體疊女墻。軍物之諸品方色。初不區別列錄。其餘物件所載。俱欠該詳。奏御文字。何等至重。論賞事體。尤宜審塡。而如是疎忽。誠極駭然。當該道臣。從重推考。原壯啓。還爲下送。何如。傳曰。允。
정조 10년
以校理李書九。副校理洪樂恒。修撰朴基正牌不進罷職傳旨。傳于徐龍輔曰。只推。
정조 10년
以戶曹判書趙時俊牌不進推考傳旨。傳于徐龍輔曰。更爲牌招。
정조 10년
以校理李書九。副校理尹羽烈洪樂恒。修撰朴基正。副修撰金方行牌不進罷職傳旨。傳于徐龍輔曰。只推。牌招推移入直。
정조 10년
以慶尙監司知禮民家失火事壯啓。傳于李時秀曰。各別顧助事。回諭。
정조 10년
以慶尙監司大丘民家燒火事壯啓。傳于李時秀曰。燒死人。生前如有身役。特爲蕩減。被燒民戶。各別顧助。斯速結構奠接事。令廟堂行會。
정조 10년
以慶尙監司雨澤壯啓。傳于李時秀曰。初八十一之雨。俱未均霑云。秧節已屆。惜乾至此。言念民事。豈勝曷憫。二十日雨澤。本道則所得多寡何居。禱雨之擧。亦或始設耶。宵肝一念。豈以悲擾而或忽。伊後列邑得雨形止。詳細探問。待其報來。隨卽壯聞事。令廟堂措辭行會。湖南壯辭。不如嶺啓之端的𧨆詳。近來得雨多寡。農事形止。卽爲壯聞事。一體行會。
정조 10년
以慶尙監司進上竹笋。恨內不得封進。惶恐待罪事壯啓。傳于沈豐之曰。勿待罪事。回諭。
정조 10년
以平安監司三和府人物渰死事壯啓。傳于李時秀曰。渰死人。生前身布。特爲蕩減事。令廟堂行會。
정조 10년
以咸鏡監司鍾城穩城等邑差需穀。令廟堂稟旨分付事壯啓。傳于李時秀曰。以草記回啓。
정조 10년
以全羅監司海南等邑人物渰死燒死壯啓。傳于李時秀曰。海南渰死民人。至於二十五名之多。聞甚矜慘。生前身米布。特爲蕩減。茂朱鎭安被燒民戶。亦至此多。自營邑各別顧助。俾無方農失所之弊事。令廟堂行會。
정조 10년
傳于徐龍輔曰。未肅拜三司許遞。
정조 10년
以臺諫有闕政事。取稟。傳于徐龍輔曰。明日爲之。
정조 10년
徐龍輔。以弘文館言啓曰。校理沈樂洙。疏批已下。卽爲牌招察任。何如。傳曰。允。
정조 10년
邊致翰書啓。奉朝賀金致仁病症。大槪脈度與諸節。稍有減勢。而不睡厭食之症。一樣甚苦矣。主家欲姑停藥。以觀今明云。此意詮次。啓達。傳曰。聞症勢向減云。甚幸。晩後動靜。詳探書啓。如用蔘料。加數齎去。
정조 10년
徐龍輔。以墓所都監都提調意啓曰。墓所旣已封標。各項擇日。令該曹卽爲擧行。何如。傳曰。允。
정조 10년
徐龍輔。以禮曹言啓曰。以墓所都監啓辭。墓所旣已封標。各項擇日。令該曹卽爲擇日擧行。何如。傳曰。允事。命下矣。都提調及墓所都監堂上。觀象監提調。本曹堂上。卽爲來會闕中。率諸地師。同議推擇。而拘忌年甲。自內書下。旣有前例。敢啓。傳曰。知道。
정조 10년
墓所都監都提調領敦寧府事洪樂性。提調錦城尉朴明源。觀象監提調行吏曹判書李命植。行副司直李聖圭。禮曹判書鄭一祥。參判李秉模。參議趙城鎭等啓曰。今此墓所各項擇日。因本都監啓辭。卽爲擧行事。命下矣。臣等齊會闕中。與觀象監擇日官前監牧官池日賓。司䆃寺主簿金喜慶。詳細論難。則丙午年壬坐山。雖値坐殺方。書明有吉星制用之法。八月建丁酉。亦在傍陰符。而有吉星制用之法。故使之精擇用諸格。盡其制殺之方。而年甲適無所忌云。擇日別單書入之意。敢啓。傳曰。知道。
정조 10년
李祖承。以戶曹言啓曰。慶熙宮爲善堂頹圮處修補事。命下矣。修補日字。令日官推擇。則來六月初二日辰時爲吉云。以此日時始役之意。敢啓。傳曰。知道。興化門建明門崇政門資政殿階簷頹圮處。同日修改。俾無曠日遲滯之弊。因魂宮都監草記。堂上一員往來看審事。雖已允下。更思卿旣兼禮葬堂上。魂宮役事及門殿修葺。通同看檢。畢役後來奏。可也。
정조 10년
李祖承。以戶曹言啓曰。卽接廣興倉所報。則今六月朔祿牌請受次。倉官進去于西部龍山坊。判府事徐命善所注處。則以爲。方在合啓論罪中。不敢冒受常祿云。祿牌不爲出給。何以爲之。敢啓。傳曰。令倉官更爲輸送。
정조 10년
徐龍輔。以禮葬都監都提調意啓曰。內下緞紬祗受後。數爻名色。別單書入之意。敢啓。傳曰。如道。
정조 10년
徐龍輔。以禮曹言啓曰。廟社殿宮展謁親祭行禮時。及出還宮時服色取稟草記。傳曰。允。參班時則百官當用何服乎。指一草記。至於出還宮時。則自上旣着無揚黑圓領袍。則百官亦當去胸褙品帶。着無揚黑團領。往在癸未年勅行。自上黑圓領袍用無揚。伊時百官。以去胸禙無揚參班。予所目覩。受敎在壬申。服着在癸未。論以從後遵行之義。上服無揚。則群下亦當從上服。此一款更爲詳考。論理草記。可也事。命下矣。廟社殿宮親祭與展謁行禮時服色。考據補編受敎及戊申謄錄。一依常時磨鍊。則百官參班時服色。亦當一從上服。自上御遠遊冠絳紗袍及冕服時。則百官四品以上朝服。五品以下黑圓領磨鍊。而前此草記中。未及擧論。不勝惶恐之至。至若出還宮時。自上旣御無揚黑圓領袍。則百官固當用無紋黑團領。去胸褙品帶。而補編中。旣有依常時擧行之敎。故遵此磨鍊矣。及承聖敎。實爲至當。百官服色。雖有隨時之異。而一從上服。卽是不易之規。補編受敎。固爲遵用之制。而今玆批旨。亦出仰述之義。揆以情文。極其允叶。廟社殿宮行禮出還宮時。百官服色。去胸褙品帶。以無紋黑團領烏角帶磨鍊。何如。傳曰。癸未日記。旣不詳哉。補編受敎。勢當遵用。後日入侍時。更爲稟處。可也。
정조 10년
徐龍輔。以禮曹言啓曰。今此王世子喪。自初喪至公除日。竝停大中小祀矣。今則公除已過。大中小祀。依禮文設行事。中外一體知委。何如。傳曰。允。
정조 10년
徐龍輔。以儀賓府言啓曰。本府自戊申。已有進香之例矣。今此王世子喪。本府事體。與他衙門自別。固當依前例擧行。而宗親府忠勳府議政府三府進香。自禮曹旣已依例稟請啓下。則揆以誠禮分義。本府亦當一體設行。依三府進香例。令該曹擇日。藝文館撰祭文。戶曹分排祭物。三司設行。何如。傳曰。允。
정조 10년
徐龍輔。以敦寧府意啓曰。本府自戊申。已有進香之例矣。今此王世子喪。本府事體。與他衙門自別。固當依前例擧行。而宗親忠勳政府三府進香。自該曹旣已依例稟請啓下。則揆以誠禮。本府亦當一體設行。依三府進香例。令該曹擇日。藝文館撰祭文。戶曹分排祭物。設行。何如。傳曰。允。
정조 10년
徐龍輔。以忠勳府意啓曰。今此王世子喪。發靷時。銘旌翣扇各差備。當以忠義衛定送。而入番忠義衛付祿遞兒只十八窠。勢難推移。依戊申年例。副司勇十四遞兒。加出付祿。何如。傳曰。允。
정조 10년
沈豐之。以宗簿寺提調意啓曰。今此魂宮入番宗室四員。當爲備三望以入。而無故宗室乏少。排望苟艱。以二望擬入之意。敢啓。傳曰。知道。
정조 10년
徐龍輔。以內醫院都提調提調意啓曰。內醫李完白。旣已加資。方泰逈。邊將除授。竝御醫差下。仍屬本院。何如。傳曰。允。
정조 10년
李時秀。以兵曹言啓曰。五衛將安翼濟。忠翊衛將柳心源。俱以身病。呈狀乞遞。宿衛輪番之任。不可久曠。竝改差。何如。傳曰。允。
정조 10년
李時秀。以兵曹言啓曰。今五月十七日武臣堂上朔試射日次。而內外中日停止。不得爲之之意。敢啓。傳曰。知道。
정조 10년
李時秀。以兵曹言啓曰。今五月二十日文臣朔試射日次。而內外中日停止。不得爲之之意。敢啓。傳曰。知道。
정조 10년
李時秀。以兵曹言啓曰。依下敎。環衛禁軍及駕後禁軍與標下軍兵等處。設術以饋之意。敢啓。傳曰。知道。
정조 10년
李時秀。以都摠府意啓曰。今日入直內三廳武兼禁軍及軍兵等。當爲中日習射。而國忌相値。不得爲之之意。敢啓。傳曰。知道。
정조 10년
李時秀。以訓鍊都監意啓曰。依下敎。衛內衛外軍兵等處。設粥之意。敢啓。傳曰。知道。
정조 10년
李時秀。以禁衛營意啓曰。依下敎。扈衛本營軍兵等處。設粥分饋之意。敢啓。傳曰。知道。
정조 10년
李時秀。以御營廳意啓曰。依下敎。扈衛將校軍兵等處。設粥分饋之意。敢啓。傳曰。知道。
정조 10년
李時秀。以守御廳意啓曰。依傳敎。扈衛軍兵等。饋粥之意。敢啓。傳曰。知道。
정조 10년
李時秀。以摠戎廳意啓曰。依下敎。扈衛軍兵等處。設粥分饋之意。敢啓。傳曰。知道。
정조 10년
李祖承。以義禁府言啓曰。時囚保放事。命下矣。時囚罪人洪彦喆朴尙春等。保放之意。敢啓。傳曰。知道。
정조 10년
執義李延伋。可諫趙弘鎭。掌令鄭景祚。獻納申耆。副校理尹羽烈。副修撰洪義浩啓曰。請黜置罪人鄭致達妻。亟令王府。快正典刑。以洩神人之憤。請物故罪人德相。亟施孥籍之典。請還寢黑山島圍籬安置罪人龜柱。羅州牧定配之命。仍令王府。設鞫嚴問。夬正王法。藥院之臣。雖於平常無事之時。專任保護之責。則矧當直宿焦遑之日。宜審診察之方。而院直徑撤。旣忽少愈之戒。鍼藥雜試。全沒一定之見。徒憑康醫之妄論。不思良方之博採。竟致罔極之變。永抱靡復之悔。臣民痛冤。尙何言哉。頃當睿候之遄復。旣蒙恩賞之典。則今於醫官之請罪。豈無譴責之加乎。以臣等至冤至恨。慟邦運之不幸。憾人事之未盡。必誅之論。雖屬諸醫。不審之失。當責藥院。況居摠察之地。難免錯謬之罪。不可以職在大臣。仍置不論。請伊時內局都提調徐命善。削奪官爵。門外黜送。答三司曰。不允。末端事。其時事勢之未及措手。中外想已聞知。閤門距廚院稍間。況大內尤甚隔遠。藥料之製用。予皆主張。何假往質於都相。且自十一日。各門置卒。防守掖庭。藥院所屬。亦不得任意出入。都相雖欲排闥。奈莫聞知。何近日章箚。輒設蔘附二字。蓋未悉症形故耳。用涼劑陷下之氣。其可不用蔘附。以冀其回陽乎。予果手剉。而手煎醫官。尙不司諉罪。至於藥院之臣。有甚干犯。雖此無可例之討罪。以予悲疚之至情。豈忍語至是事。而予若不言。爾等何從而得其詳。聞今日之批。不卽停啓。是予心貽慼。爾等不以爲嫌也。爾等須知之。
정조 10년
執義李延伋。司諫趙弘鎭。掌令鄭景祚。獻納申耆啓曰。請養遂獻遂。竝令王府。設鞫嚴問。還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請亟寢煥億島配之命。仍令王府。加刑得情。夬施王章。請正刑罪人福榮。亟令王府。快施孥戮之典。請亟令王府。夏賊之親屬奴傔及連伊夫妻。竝嚴加鞫問。亟寢夏賊子女待年用法之命。大逆不道罪人斗恭親屬應坐之類。一依适雲例擧行。英材斗恒。更令王府。設鞫嚴問。期於得情。夬正典刑。答兩司曰。不允。
정조 10년
執義李延伋啓曰。請大靜縣爲奴罪人金壽賢。依律處斷。請興陽縣爲奴罪人河翼龍。亟令王府。設鞫得情。夬正王法。請物故罪人國榮。亟施孥籍之典。請還寢李魯春絶島安置之命。亟令王府。設鞫嚴問。期於得情。請議藥醫官李廷楫李喜仁尹敬行等。亟令王府。拿鞫嚴問。快施當律。請伊時內局提調李文源。副提調李敬養。竝施削黜之典。答府曰。不允。李廷楫等事。不允。李文源等事。何不速停。凡事皆可按例。況臺閣體貌。何等自別。則豈爲此無前例之事例。徒傷予心乎。似此啓語。決難賜批矣。
정조 10년
獻納申耆啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍。亟令王府。設鞫得情。快正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請恒善支屬。亟命散配。時謙兄弟。竝投絶島。以嚴隄防。請巨濟府絶島安置罪人朴宗集。亟令王府。拿鞫得情。施以當律。請逆賊尙魯。亟施孥戮之典。請物故罪人國榮。亟施孥籍之典。請還發配所罪人宋迪中。亟令王府。拿來嚴鞫。期於得情。請議藥醫官李廷楫李喜仁尹敬行等。亟令王府。拿鞫嚴問。快施當律。請伊時內局提調李文源。副提調李敬養。竝施削黜之典。答院曰。不允。李廷楫等事。不允。李文源等事。何不速停。凡事皆可按例。況臺閣體貌。何等自別。則豈爲此無前例之事例。徒傷予心乎。以此啓語。決難賜批矣。
정조 10년
吏曹判書李命植疏曰。伏以。皇天不吊。王世子邸下奄棄臣民。嗚呼。天理之旣豐而復嗇。人情之先歌而旋咷。此何事也。帀域含生。罔不號泣遑遑。仰惟我聖上止慈之念。震悼摧割。何以自堪。連日哭臨。過加悲疚。區區下懷。不勝憂慮之至。伏念。臣於今月初四日政。因成均館啓目後薦狀。以白處玄付學諭矣。追後料檢文書。則處玄罪負至重。被謫蒙宥。尙在未給牒中。雖是微眚薄過。名在罪籍。則不可付職。況如處玄者乎。臣精神眩瞀。如墜煙霧。方其臨政。只信館狀。不復致思。依例啓下。臣之昏謬不識。於是益著。爲日雖久。不可掩置。玆陳自列之章。仰瀆宸嚴之聽。伏乞亟命重勘臣罪。仍令處玄單付勿施。千萬幸甚。答曰。省疏具悉。罪在本館。卿於何有。卿其勿辭。入來開政。
정조 10년
行大司憲鄭好仁疏曰。伏以。皇天不吊。离暉奄晦。八域含生。靡所係望。奔走悲號。普慟彌深。伏況我殿下。以聖人止慈之情。遭天倫無涯之慼。匕鬯靡托。國勢孤危。聖心疚痛。曷有其極。顧今大小臣民之痛心刻骨者。卽彼議藥之諸醫也。噫嘻。疹患自是輪症。治法固有當劑。雖閭巷匹庶之類。對症投劑。多獲奇效。而今此醫輩。妄恃庸愚之己見。不思衆議之博採。久停常進之乳道。以致榮衛之日損。已是巨輩罔赦之罪。及夫撤直之後。宜存少愈之戒。以爲防預之道。而全昧調護之方。馴致越添之境。逮至廚院再移之後。尤當十分愼重。而迺以迷滯之見。雜用補瀉之劑。前後治法。節節乖舛。竟致罔極之變。今日臣民之至冤至痛。直欲手磔醫官之肉。而不可得也。至於直宿之提調。未及聞知。所進之湯劑。不出朝紙。此尤前古所未有之變怪也。論其負犯。萬戮猶輕。諸臣章箚之請。尙靳允許。神人之憤。將何以少洩乎。臣謂伊日侍藥廳待令諸醫官。倂令王府嚴鞫得情。快正典刑。以慰悲惋之輿情焉。噫嘻。痛矣。今日之變。誠千萬夢寐之所不到也。理固難諶。咎無所歸。而惟是夏賊罔測不道之凶言。尤不勝腸裂而膽掉。千剮萬剔。固不足而少洩輿憤。而其支屬之至今假息於覆載之間者。忍使國人。尙共其一天也哉。殲夷之典。不容晷刻少緩。伏願聖上。亟允臺請焉。至於尹得孚爲夏賊之黨與。臣於向日筵席。已有仰奏。而律名雖曰嚴鞫。家食尙自晏如。則臣急於得請。改以安置。爲先二字。以爲結語。且開繼發之路者也。煥九煥億之罪同律異。或島或棘。只憑紙上之空言。反爲凶孽之占便。此臣所以倂請荐棘而蒙允者也。餘外狐鼠醜類之或經斃杖下。或誅止其身者。同惡旣與元犯而稍異。追律亦難違式固請。臣之迷執。自謂煞有商量。而人之聲罪。至請施以刊削。臣方受而謝之。寧或强爲自辨。而第今允從之啓。擧條不下。王府姑未擧行。雖緣悲擾未遑之致。臣亦不能無憾於大聖人轉圜之量也。臺鐵限。而悲遑則冒入禁闥。憤惋則猥暴肝血。廉防掃地。愧恧彌切。玆敢附陳情實。仰瀆崇嚴。伏乞聖明。亟削臣職。仍治臣罪。以謝公議。以安私分。千萬幸甚。答曰。省疏具悉。醫官事。何如是煩陳。徒傷予心。情勢似然。本職許遞。
정조 10년
司諫趙弘鎭。獻納申耆等疏曰。伏以。不吊于天。難諶者理。宗器之托。未及兩朞。而离光奄晦。院直之撤。纔過數日。而哭班遽設。大小臣工。中外生靈。奔走冤號。靡所係望。伏惟我殿下。以止慈之情。遭至切之慼。上而殿宮悲疚。下而邦國孤弱。聖學高明。雖以理遣。至慟弸結。其庶無疾。區區下情。竊不勝哀痛煎迫之至。嘻噫。治喪之際。輒患遑遽。送終之節。在所審愼。雖以閭巷匹庶之賤。凡於衣衾棺槨之具。務盡誠意。勿之有憾。今以堂堂千乘之國。聖嗣將殯。有司敦匠。而木品精粗。了不躬檢。梓板劈鍊。一付匠手。乃於莫重莫大之地。全沒必敬必謹之義。治椑之初。已多疎忽。加漆之後。乃著疵類。使聖心增慼。群情驚恫。摠察之大僚。亦至胥命。而監董之該堂。晏然無罪。紀綱之壞損。已無餘地。聽聞之駭惋。莫此爲甚。顧今齋居永慕。機務不接。此時瀆撓。極知惶猥。而臣等無似。曾忝宮僚。方居言地。事有所重。義難終默。玆敢略控短疏。仰冀處分。伏願聖明。先治臣等煩瀆之罪。而梓室看役堂上李文源爲先削黜。以謝擧國悲恫之情焉。答曰。省疏具悉。生疎之失。豈至重典。如是相持。徒煩酬應。論以事面。不可全然無警。當該進去堂上罷職。可也。
정조 10년
知中樞府事具善復疏曰。伏以。國運不幸。臣民無福。儲位奄空。此實夢想之所不到。九重之哀疚。八域之慟霣。曷有其極。仍竊伏念。臣之一籲。非欲爲對辨也。臣之一遞。非欲存廉愧也。蓋有萬分切迫之情。實無一刻稽遲之勢。而適當不敢言私之時。今始略入文字。以冀垂憐焉。噫。臣盤礴愈久。愆殃愈積。轉喉則千罪俱發。捩手則衆鏑交加。從前經歷。罔非危境。而至於今日。無復餘地。臣方席藁。斧鉞是竢。允兪之音終靳。聲罪之簡旋停。不惟性命得全。乃復官爵如舊。從古受恩於君父者。何限。而豈有如臣者哉。臣誠仰戴俯循。五內失守。始以血淚交逬。繼之毛骨俱疎也。臣之所遭人言。轉轉層加。必無幸矣。一再査問。是臣自明之端。前後批諭。卽臣得生之秋。本事之虛實有無。天鑑在上。洞燭無餘。臣何敢更費覶縷也哉。臣本資愚誠蔑。語多率爾。秩高任重。寵踰涯分。人怒鬼猜。必至之勢也。惟是一解擔負。永謝鬧熱。職務不係於身。顔面自疎於人。則庶可以漸滅影響。而少補黥劓。耿耿苦心。惟在於此。日夕憧憧。殆忘寢食。邇來瀝血之懇。凡幾遭矣。及其終不得免焉。則又復依舊冒出。是豈貪戀而然哉。一則逃遁不得。二則低回未忍。而傷弓之驚。夢囈猶發。集木之懼。朝不謀夕。果然到今。又益驗矣。是臣自取。尙誰咎哉。臣之必遞之義。辭已竭而無容復加。若其可怕之狀。跡尤著而非前之比。是知臣危機覆轍。專由於尙此羈縻。則目下一線生路。惟有卽日鞶褫。伏想日月之明。天地之仁。無微不照。無物不遂。如臣情懇。不待臣言。而體下之政。已有所俯察矣。至若狗馬賤疾。不足每溷崇聽。而心神俱悴。榮衛日爍。將攝失宜。客症闖發。形殼雖存。澌朽已久。及今調治。亦云晩矣。若又蹉過。尙何及哉。雖欲拚棄大防。驅策孱體。不過爲徒歸決性之科。終傷生物之仁。況今屢日衛扈之餘。重添寒濕之疾。食飮全廢。委頓不省。臣不敢張皇說病。自干瀆擾之辜。而其何敢毫分飾辭。重陷欺罔之誅哉。伏乞聖上。特命將臣所帶。亟許鐫免。則曲保之恩。終始之澤。臣當殞首。生死圖報。臣言至此。有淚而已。臣無任屛營祈懇之至。答曰。省疏且悉。人寒付之儻來。重任決無輕遞。卿其勿辭行公。
정조 10년
副司直尹蓍東疏曰。伏以。上天不吊。王世子邸下奄忽薨逝。重离掩繼照之輝。群生孤願死之誠。臣進而陪哭。仰慼止慈之聖情。退而敦匠。俯切送往之悲忱。冤徹穹壤。此何事也。噫。宗伯掌邦禮之官。夫豈萬有一近於蔑學如臣。而猥蒙恩擢。旋叨匪據。時値哀遑。逃遁不得。文書啓稟。出納旁午。按簿考例。多失照管。引經遵禮。專沒主見。觸事憒憒。無往非罪。惠慶宮服制磨鍊。何等重謹之地。乃有做錯之擧。覺悟後。則煩稟失宜。以致公除日差過。更貽悲疚中酬應。律以邦憲。實合萬殞。堂箚論罷。可謂末勘。而始旣靳允。寔出曲庇之意。終又許解。特下一伸之諭。惶霣感激。罪反爲榮。本職之辜負。旣如此矣。至若梓室之不能審愼。都提調大僚之前後胥命。至於屢次。例兼董飭。臣亦其一。今當衆情俱駭。公議迭發之日。又何敢諉以不預。厭然自揜。揚揚冒進。便同無故。以益其忘廉愧無忌憚之誅哉。都監事緊。天牌下降。繼而有申飭行公之敎。他不暇顧。張皇趨承。而因仍蹲冒。斷無是理。玆敢聖明。俯諒臣目下難强之情。亟遞臣都監堂上之任。仍命有司。將臣本兼辜犯。亟賜重勘。以嚴國綱。以安賤分。公私不勝兩幸。臣無任屛營祈懇之至。答曰。省疏具悉。卿其勿辭行公。
정조 10년
戶曹判書趙時俊疏曰。伏以。嗚呼。佑仁之天。胡寧忍斯。玄室已閉。岐嶷之睿姿。不復瞻。公除奄過。愛戴之民情。於何依係。伏惟我殿下。以周王止慈之德。遭孔聖逆理之慼。慟冤弸結。榮衛疚損。奈宗廟社稷。何悠悠萬事。惟在聖躬之保嗇。區區下情。伏不勝煎悶祈祝之至。念臣賦往疎率。受恩隆厚。圖報一念。惟是有懷無隱而已。向當相地未定之時。適憑傳聞之說。略陳詳愼之義。而及夫往審也。所見異於所聞。與偕進諸臣。有所酬酢。仍以目擊形止。據實歸奏。前後事狀。聖鑑之所俯燭也。得聞日前筵中。一重臣以此罪臣。極其峻嚴。筵席語祕。雖未得詳。臣心驚怵。當復如何。噫。自古名碩論山陵事。以疏以奏。各陳意見者。固非一二。況臣所達。初非獨信己見。不過擧奏所聞。欲於莫重莫大之地。務盡必誠必愼之道。而遂至屢審。終歸萬全。則彼重臣。忽以危懍之言。容易加人者。誠是意慮之所不到也。臣於是。竊有所惕然知懼者。庸遇不肖。未有如臣。晉庸無漸。亦未有如臣。冥升之極。人鬼交猜。福過之災。朝夕必至。今因目下一事。追古人知止之戒。爲一身自靖之道。避遠駴機。全保性命。則重臣所以餉臣者。顧不厚耶。方今上下哀遑之日。瀆擾辭遜。非其時也。殫竭奔走。是乃職耳。第人臣去就。有關風俗。分義廉防。互相輕重。今若徒畏分義。擔却廉防。揚揚束帶。無復顧忌。前頭狼狽。又有大於今番之所遭。則雖以天地父母。終始庇覆之恩。其於自取顚沛。何哉。且臣宿患痰眩。近因悲瘁。一倍添劇。委頓澌綴。强策趨朝。亦無其望。今日起居之班。未隨諸臣之後。常禮廢闕。萬死猶輕。自暴危苦之懇。兼附疾痛之呼。伏乞聖慈。俯察悚蹙之私。特垂矜憐之眷。遞臣職名。刊臣朝籍。以卒生成之澤。千萬幸甚。答曰。省疏具悉。都是微事。豈必拶引。卿其勿辭行公。
정조 10년
校理沈樂洙疏曰。伏以。我王世子邸下。膺一索之休祥。叶萬民之係望。五載主器。八域延頸。而哀皇天之不吊。痛离日之奄晦。冤呼悲痛。普切罔極。惟我殿下。以止慈之情。遭無涯之慼。大聖人達理之見。夫豈無寬譬之方。而情自難抑。悲或過節。不瑕有萬一傷損之慮。惟願深加裁仰。益軫保嗇。上念祖宗付托之重。下副臣民祈祝之望焉。嗚呼。今日臣民之號呼奔走。如不欲生。至冤深痛之抑塞湮鬱者。一則曰醫官。二則曰醫官。臺臣之聯籲。宮僚之血懇。實出人心之齊憤。可見天理之所存。而殿下不惟不賜允可。至於堂箚批旨。顯示不慨之意。至下非常之敎。臣竊惑焉。若夫任之天數者。所可論於盡人事之後。而有未盡於人事。則獨不可以諉諸天數。今日之痛。果無人事之未盡。則爲臣子者。悲號冤泣。亦可以仰體殿下知命達理之聖意而已。何乃至於屢屢瀆擾於悲疚之中。而不知止乎。噫嘻。四五年來。臣民愛戴之誠。只仰岐嶷之漸就。未聞疚患之或祟。今玆禍變之後。始聞積聚之症。久已經年停乳之擧。又在春初。彼常診出入之一二醫官。强立己見。要惑天聰。一未得博詢廣議。及時療治。又於疹候平復之後。更設移直。而經日藥院。未見一方藥製進之啓。遭變之後。始聞雜試蔘附至熱之劑。時日之內。遽致此變。所謂醫官。直此而決難逭於誅殛之典。況其所謂引進者。皆是渠輩私昵之人。要希罔功之賞。敢試至重之地。或有閭巷士庶。未嘗聞其醫名者。則究其用心。萬戮猶輕。臣雖未諳典故。而嘗聞藥院議藥。例令差備醫官。詳審診候。退與兩廳諸醫。爛商熟議。始有提擧啓辭而進服。此何等至巖愼重之義。而今則諸醫皆不知。獨彼二三醫官。忘試雜投。無所顧忌。固無論於天數人事。而其於懷國法而咈群心。何哉。提擧之臣。蒼黃震迫。雖未及與知。其所以未及與知。已失保護之義。而差備諸醫之罪。固是國人之所共誅也。伏願亟循臺請。拿鞫置法。稍使國體。不至壞損。以慰億兆齊憤含痛之意焉。至於陳箚儒臣三件條列。臣不知其不可。蓋其意。一則欲循群情。二則稍尊國體。惟觀所言之當否。何論其言之早晩。而殿下過加辭氣。至有情外之敎。噫嘻。今日臣子。雖極不誠。而非號震剝之中。夫豈忍有計較塞責之意哉。聖人辭敎。恐不宜若是過激也。臣自分屛廢。未宜言事。而伏見堂箚批旨。不勝憂慨。衷情所迫。言不知裁。殿下如以臣言爲妄。則乞與今日陳箚之儒臣。竝置重典焉。嗚呼。臣於昨春。忝叨宮僚。而情窮理極。頑不膺命。至今追思。胸推腸裂。今不得隨參諸僚之後。少伸悲冤之忱。前後逋違。有生如死。問者冒赴之職。猥膺往役之義。見今職名。更無可論。亦望亟被逋慢之罪。俾安私分。答曰。省疏具悉。身在禁直。攝謄在外。諸臣章箚以呈者。跡涉欠誠。失在塞責。不料論思之地。反有營救之習。爾其勿辭察職。
정조 10년
贊善金履安。伏以。臣民無祿。王世子邸下。遽爾薨逝。嗚呼。皇天曷其忍此。惟我殿下。以止慈之聖情。積日焦憂。竟遭大慼。俛仰之頃。公除已訖。聲容永隔。國事罔涯。揆以常理。豈得無傷損。惟願深惟四百年宗社之重。勉抑至哀。隨事寬譬。以慰率土群生之望焉。仍伏念。臣之無狀。幸得備數於宮官。徒以匹夫咫尺之守。不得一趨銅龍。昵陪溫文。少伸臣子延頸之忱。而若其義分之重。固有自別。每聞睿質卓異。令譽夙彰。自不覺手抃足蹈。區區日夜之所祝。惟在於衣尺驟長。德業益成。以基我太平萬世之休。則臣雖伏在草莽。與有至榮。而纔承勿藥之慶。遽纏靡逮之哀。神理回泬。莫測其倪。此臣所以驚呼損絶。痛百常情。而追思旣往。無事非罪。雖死。何以自贖也。然猶不敢唐突闕下。與諸大夫國人。同其哀號。其所用情。止於邑庭四日之哭。甚矣。臣之拘於小節。而不思自劃於變故之際也。雖其自來踪地。或不容不然。而律以典憲。無所逃誅。緣臣卑微。刺擧無聞。玆敢冒死自列於宸嚴之下。伏乞明詔有司。重行勘處。以爲人臣昧分廢禮者之戒焉。答曰。省疏具悉爾懇。今日之慟。尙忍言載。況爾職在宮銜。悲霣之情。相倍具僚矣。雖在悲擾之中。每切虛佇之誠。奔慰之列。宜有一番參哭。先儒亦有行之者。爾須幡然登道。用副予意事。下諭于贊善金履安處。
정조 10년
丙午五月二十七日午時。上御重熙堂。左副承旨入侍時。左副承旨趙興鎭。假注書金祖淳。記事官李崑秀尹行任。二直提學朴祐源。檢校直閣徐鼎修。以次進伏訖。上曰。禮房承旨入侍。賤臣承命出。與同副承旨徐龍輔偕入伏。命書傳敎曰。左副承旨有實𧏮云。許遞。又命書吏判李命植疏批。上曰。判書參議。牌招開政。賤臣承命出傳。以慶尙監司。忠淸監司疹醫方上送事。狀啓。命書傳敎曰。向來給藥求醫之擧。豈直廣惠。意在壽民。觀此嶺伯錦伯狀本。有疹疫方文來呈者。上送廟堂云。不可以悲疚之時。或忽權輿之歎。卽令廟堂。原方分送兩醫司。仍令醫司。試用當否。論理啓聞。因此而有提飭者。近或有無實之慮。日前發牌郞官。使之着意擧行。而伊後錄啓。未免疎略。豈因漸就乾淨而然乎。抑或自致怠忽而然乎。自創行之日。五日一遣宣傳官。考察勤慢。至今未嘗或闕然。而該司奉行。不無勤怠之別。殊非前此申諭之本意。更須惕念對揚之意。令醫司知悉。命退。諸臣以次退出。
정조 10년
丙午五月二十七日酉時。上御重熙堂。禮房承旨入侍時。同副承旨徐龍輔。假注書金祖淳。記事官李崑秀尹行任。以次進伏訖。龍輔曰。俄聞禮曹言。則破殯時所忌生。自前有書下之例。書下。然後該曹入擇日草記云矣。上曰。日官池日賓招入。賤臣承命出。與日賓偕入。上曰。破殯時。若有所忌生。何以爲之。將少避乎。日賓曰。少避矣。上曰。殿宮誕彌之年甲。雖不書下。該曹自當知之。擇日卽爲草記。可也。命日賓退去。上曰。池日賓術業。甚精明。此人擇日。無論吉凶。皆卜淸朗。誠異常矣。龍輔曰。然矣。外間亦有名稱矣。上命退。承史以次退出。
정조 10년
丙午五月二十七日戌時。上御重熙堂。承旨入侍時。同副承旨徐龍輔。假注書金祖淳。記事官李崑秀尹行任。以次進伏訖。上曰。近日諸臣章奏。擧以寬抑陳勉。而予則不待諸臣之言。而已寬懷抑情矣。但禮節間事。不得不躬檢矣。命書傳敎曰。判尹與該色郞廳。明日來待。又命書傳敎曰。戶判批下。都監事務。不宜暫曠。牌招申飭行公。龍輔曰。明日判尹。當來待於魂宮乎。上曰。唯。命退。承史以次退出。
정조 10년
行都承旨沈豐之坐。行左承旨金思穆魂宮直。右承旨李亨元坐直。左副承旨李祖承坐。右副承旨徐龍輔坐直。同副承旨趙衍德坐。注書金孝建仕一員未差。假注書金祖淳仕直。事變假注書李相璜魂宮直。
정조 10년
徐龍輔啓曰。各軍門將官有闕之代。過三日不爲差出。則該房察推。曾有定式矣。訓鍊都監中軍有闕之代。今已過限。尙不差出。事甚未安。當該大將具善復。推考警責。何如。傳曰。此時此等酬應。豈可爲之。前中軍仍任。身爲元戎之臣。以今之時。膠守先天處義。其可曰有分義乎。更以處義二字煩浼。則其罪當何居。今日內使之行公。未及入啓公事。皆令擧行。若復遲滯。該房承旨。先置重典。以存頹綱。以此嚴飭該營。
정조 10년
李祖承啓曰。右承旨李時秀。今日不爲仕進。卽爲牌招。何如。傳曰。許遞。前望單子入之。
정조 10년
承旨前望單子入之。李亨元趙衍德落點。
정조 10년
以薛里內官。守侍墓官房雨傘軍士等上下事手本。傳于徐龍輔曰。有何豪强。不緊名色無數手本。渠輩亦人也。今番寧忍事事考例爲之。此莫內奠吏外奠禮所爲。前有隨現刑配之飭敎。則尤焉敢乃爾。大抵都薛里中官梁大宣所爲。奸邪特甚。今番觀渠所爲。反作賣弄之端。尤極絶痛。此手本勿施。此後不緊名色。無得手本。
정조 10년
沈豐之啓曰。藥房都提調洪樂性。提調金履素。副提調沈豐之爲承候。來詣閤外請對矣。傳曰。不必入診。卿去退去。
정조 10년
傳于徐龍輔曰。都監堂上趙時俊牌招。申飭行公。牌去來勿爲呼望。
정조 10년
有政。吏批。判書李命植進。參判未差。參議李集斗進。行都承旨沈豐之進。以李謙彬爲大司諫。宋煥德崔守忱爲正言。黃升源爲兵曹參判。李性源爲繕工提調。金履素典牲提調。
정조 10년
兵批。行判書鄭昌聖進。參判未差。參議未差。參知柳誼入直進。同副承旨趙衍德進。以趙時敏爲知事。李夏章爲僉知。李昌漢爲五衛將。李宗胤爲忠翊衛將。金贊興爲南村別將。林麓爲甕津別將。金國柱大坡兒權管單付。
정조 10년
徐龍輔。以墓所都監都提調意啓曰。內下天銀五百兩。從時直換錢。取用於賑恤廳米布分定元數中分排計減。別單書入之意。敢啓。傳曰。知道。
정조 10년
趙衍德。以墓所都監都提調意啓曰。墓所始役。在今二十九日。本都監都提調以下。今日先肅拜出去之意。敢啓。傳曰。知道。
정조 10년
徐龍輔。以墓所都監都提調意啓曰。都監始役後。數多募軍使役之時。不可無別定董役之人。禁軍中勤幹解事者十二人。爲先令該曹依例定送。以爲分領役軍。及時董役之地。何如。傳曰。自本都監。禁軍十二人。抄擇使用。
정조 10년
趙衍德。以墓所都監都提調意啓曰。墓所始役之後。堂上郞廳監造官及諸員役供饋等節。依壬申年例。皆令宣惠廳戶曹磨鍊題給事。分付。何如。傳曰。允。
정조 10년
徐龍輔。以墓所都監都提調意啓曰。本都監提調行副司直徐有寧。身病甚重。今日不得出去。今姑減下。何如。傳曰。允。
정조 10년
徐龍輔。以墓所都監都提調意啓曰。本都監提調徐有寧減下代。工曹判書徐浩修差下。使之察任。何如。傳曰。董役宜付熟手。知事具善復。堂上差下。壬申年。亦有將臣兼帶者。使之仍佩往來。
정조 10년
李祖承啓曰。訓鍊大將具善復。以墓所都監堂上。仍佩往來事。命下矣。今方出去。將兵之任。不可一刻無摠察之人。何以爲之。敢稟。傳曰。都提調摠察。
정조 10년
李祖承啓曰。訓鍊大將都提調摠察事。命下矣。訓鍊都監都提調徐命善。方在京畿長湍地。何以爲之。敢稟。傳曰。無異城內。自可管檢。至於發巡一事。在再明。都提調足可上來。況聞靜攝之奇。必當上來。此意卽令該營從事官。往傳都調擧。